SL Uradni list Evropske unije L 295/42

SKLEP SVETA (EU) 2015/2020

z dne 26. oktobra 2015

o prenosu pristojnosti za izdajo prepustnic članom, uradnikom in drugim uslužbencem Evropskega sveta in Sveta ter posebnim prosilcem iz Priloge II k Uredbi (EU) št. 1417/2013 na generalnega sekretarja Sveta in razveljavitvi Sklepa 2005/682/ES, Euratom

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti drugega pododstavka člena 240(2) Pogodbe,

ob upoštevanju Protokola št. (7) o privilegijih in imunitetah Evropske unije, priloženega Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo ter zlasti prvega odstavka člena 6 Protokola,

ob upoštevanju naslednjega:

(1) V skladu s členom 235(4) in prvim pododstavkom člena 240(2) PDEU Evropskemu svetu in Svetu Evropske unije pomaga generalni sekretariat Sveta.

(2) V skladu s prvim odstavkom člena 6 Protokola št. 7 sta predsednik Evropskega sveta in predsednik Sveta pristojna za izdajo prepustnic članom njunih institucij ter uradnikom in drugim uslužbencem teh institucij v skladu s pogoji iz Kadrovskih predpisov za uradnike ter Pogojev za zaposlitev drugih uslužbencev Evropske unije, določenih v Uredbi Sveta (EGS, Euratom, ESPJ) št. 259/68 (1).

(3) V Uredbi Sveta (EU) št. 1417/2013 (2) so določeni obrazec, področje uporabe in pogoji za izdajo prepustnic članom institucij Unije, uradnikom in drugim uslužbencem Unije ter posebnim prosilcem, kot je določeno v Prilogi II k Uredbi.

(4) V skladu s členom 1(1) Uredbe (EU) št. 1417/2013 se prepustnice lahko izdajo posebnim prosilcem v skladu s Prilogo II k navedeni Uredbi izključno v interesu Unije v izjemnih primerih in ob ustrezni obrazložitvi.

(5) Predsednik Evropskega sveta in predsednik Sveta bi morala svojo pristojnost prenesti na generalnega sekretarja Sveta.

(6) Sklep Sveta 2005/682/ES, Euratom (3) bi bilo treba razveljaviti –

SPREJEL NASLEDNJI SKLEP:

Člen 1

Pristojnosti, podeljene predsedniku Evropskega sveta in predsedniku Sveta v skladu s prvim odstavkom člena 6 Protokola št. 7 za izdajo prepustnic članom njunih institucij, uradnikom in drugim uslužbencem Evropskega sveta in Sveta ter posebnim prosilcem, kot je določeno v Prilogi II k Uredbi (EU) št. 1417/2013, izvaja generalni sekretar Sveta.

Generalni sekretar je pooblaščen, da prenese te pristojnosti na generalnega direktorja za upravo.

Člen 2

Sklep 2005/682/ES, Euratom se razveljavi.

Člen 3

Ta sklep začne veljati na dan objave v Uradnem listu Evropske unije.

V Luxembourgu, 26. oktobra 2015 Za Svet Predsednica C. DIESCHBOURG

(1) Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter o uvedbi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).

(2) Uredba Sveta (EU) št. 1417/2013 z dne 17. decembra 2013 o določitvi obrazca za prepustnice, ki jih izdaja Evropska unija (UL L 353, 28.12.2013, str. 26).

(3) Sklep Sveta 2005/682/ES, Euratom z dne 20. septembra 2005 o prenosu pristojnosti za izdajo prepustnic uradnikom generalnega sekretariata Sveta na namestnika generalnega sekretarja Sveta (UL L 258, 4.10.2005, str. 4).